কথা ছিল পাশাপাশি থাকবেন আজীবন, মরণের ওপারেও! একজন শায়িত পশ্চিমবঙ্গে, অন্যজন তখন ঢাকায়।কবি নজরুলের কবরের মাটি কিন্তু এসে পৌঁছেছিল কাঁটাতারের বেড়া ডিঙিয়ে, প্রিয়তমা স্ত্রী প্রমীলার সমাধির পাশে তৈরি হয়েছিল তাঁর স্মৃতিসৌধ চুরুলিয়ায়। ২৯ অগস্ট কবির ৪২ তম মৃত্যুদিন নিয়ে কথা হচ্ছিল তাঁর নাতনি (কাজী অনিরুদ্ধর কন্যা) মিডিয়া পার্সোন্যালিটি অনিন্দিতা কাজির সঙ্গে।
“একদিন দাদু খেতে বসেছেন। এক ভদ্রলোক এসেছেন মেয়ের বিয়ের জন্য কিছু সাহায্যের আশায়। শৈলজানন্দ তখন আড্ডা দিচ্ছিলেন তাঁর সঙ্গে। ড্রয়ার ঘেঁটে দশ টাকার নোট এনে দাদু তুলে দিলেন সেই কন্যাদায়গ্রস্ত বাবার হাতে। নিজের সংসার কালকে কী ভাবে চলবে, তখন কিন্তু জানেন না দাদু। অর্থাভাব তাঁর নিত্যসঙ্গী ছিল, কিন্তু মানুষের জন্য নিজের শেষটুকু বিলিয়ে দিতেও পিছপা হননি কখনও,” অতীত ছুঁয়ে দেখছিলেন অনিন্দিতা। এমনই তিনি! ‘বিদ্রোহী কবি’-র আড়ালে থেকে যাওয়া শিশিরভেজা ঘাসের মোত নরম মনের ছান্দিক মানুষ।

এই বিষয়ে অন্যান্য খবর

অসহিষ্ণু এই সময়ে কোথায় কাঁদে নজরুল ইসলামের এক মোহানার স্বপ্ন?


বিদেশের মাটিতে রবীন্দ্রনাথ যেভাবে বহুল প্রচারিত, নজরুল কি পেয়েছেন সেই স্থান? কিছুটা উদাস রইলেন কবির নাতনি। বর্তমানে নিউ জার্সির বাসিন্দা অনিন্দিতা হয়তো সেই চিন্তা থেকেই জন্ম দিয়েছেন আমেরিকার বুকে ‘কাজী নজরুল ইসলাম ফাউন্ডেশন’। এই বছরেই নজরুলের জন্মদিবসে প্রতিষ্ঠানটির পথচলা শুরু। তাঁর যাবতীয় ব্যক্তিগত জিনিসপত্র এবং দুষ্প্রাপ্য পাণ্ডুলিপি নিয়ে নিউ ইয়র্কে অনুষ্ঠিত হয়েছে একটি প্রদর্শনীও। কবি এবং লেখক নজরুল তো বটেই, ব্যক্তি নজরুল আর তাঁর মতাদর্শকেও সঠিকভাবে সকলের কাছে তুলে ধরতে চান নজরুলের পরিবার। প্রবাসের মাটিতে তাঁদের নানা কর্মকাণ্ডের মধ্যে রয়েছে তরুণ প্রজন্মকে নজরুল সম্পর্কে উৎসাহিত করে তোলা, তাঁর লেখার ইংরেজি অনুবাদ, নানান ওয়ার্কশপ আর সাংস্কৃতিক অনুষ্ঠান আয়োজন, সোশ্যাল মিডিয়ায় প্রচার ইত্যাদির মাধ্যমে। 

ফুলের জলসায় তখন নীরব কবি, ফাইল ছবি
আমেরিকার বিভিন্ন বিশ্ববিদ্যালয়ে নজরুল নিয়ে কিছু লেকচারও দেওয়ার পরিকল্পনা রয়েছে তাঁদের। যাঁরা ইতিমধ্যে গান, গবেষণা, কবিতা ইত্যাদি নানা দিকের নজরুলকে নিয়ে কাজ করছেন, তাদের মধ্যে থেকে যোগ্যতমকে পুরস্কৃত করার ইচ্ছেও রয়েছে প্রতিষ্ঠানটির। আছে দুঃস্থ প্রতিভার পাশে দাঁড়ানোর পরিকল্পনাও। যাবতীয় প্রযুক্তিগত দিক সামলাচ্ছেন অনিন্দিতার ইঞ্জিনিয়ার এবং বাচিক শিল্পী স্বামী শাহিন তরফদার, যিনি বাংলাভাষায় জিপিএস তৈরি করে বেশ বিখ্যাত। নজরুলের পুত্রবধু কল্যাণী কাজী এবং তাঁর ছেলে অনির্বাণ কাজীও এই কর্মযজ্ঞে পাশে রয়েছেন সব সময়ে। ভারতীয় আর বাংলাদেশ কনসুলেট এগিয়ে দিয়েছে সাহায্যের হাত। গালাগালিকে গলাগলিতে পরিণত করে হিন্দু-মুসলিমকে নজরুল দেখতে চেয়েছিলেন একসঙ্গে। মানবপ্রেম, দিব্যপ্রেম আর ব্যাক্তিপ্রেম— তিনটির সাধনা করেছেন আজীবন। শ্রদ্ধানিবেদনের শ্রাদ্ধবাসরে আসা স্তাবকদের ঘৃণা করেছেন, উন্মুখ ছিলেন নিভৃতজীবনের গল্প বলা নিয়েই। তাঁর পরিবারও সেই একাকী কর্মসাধনায় বিশ্বাসী।

কবির পাণ্ডুলিপি, ছবি: লেখকের সৌজন্যে
নজরুলকে নিয়ে কথা হলে গান উঠে আসে স্বাভাবিকভাবেই। অনিন্দিতা যেহেতু নিজেও গান করেন, তাই প্রশ্ন রাখা হয়েছিল, রবীন্দ্রসঙ্গীতে যেমন আজকাল গিটার থেকে ঢাক— সবই বাজে, স্বরলিপি ভেঙ্গে খানখান, তেমনই কখনও নজরুলগীতি নিয়ে অন্যরকম কিছু করতে ইচ্ছে করেনা আপনার? মুচকি হাসলেন তিনি। “ক্রমশ প্রকাশ্য, কাজকর্ম চলছে”। সাম্প্রতিক কলকাতা গিয়েছিলেন, সেই সব অনেক পরিকল্পনা নিয়েই। ইউটিউবে নজরুলের জীবনস্মৃতি নিয়ে কিছু শর্ট ভিডিও লঞ্চ করার কথাও জানালেন তিনি। দাদুর মৃত্যুদিনে নাতনি কিন্তু উপহারের ডালি নিয়ে প্রস্তুত। মনে হচ্ছিল, আজকের যুগের বৃদ্ধাশ্রমের বিস্মৃত দাদু-ঠাকুমারাও এমন একটি পরিবার পেতেন যদি!